Diari Oficial de la Generalitat Valenciana


Sumari del DOGV 4398, del 13-12-2002 (2002/13167)

RESOLUCIÓ d'11 de desembre de 2002, del subsecretari de l'Oficina de Ciència i Tecnologia de la Presidència de la Generalitat, per la qual es convoquen beques i ajudes per a la formació de personal investigador de caràcter predoctoral per a l'exercici 2003.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4398

Data del DOGV
:   13-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/13974


Data del document
:   11-12-2002

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * suport econòmic
    * ajuda pública
    * personal d'investigació
    * assignació per estudis

RESOLUCIÓ d'11 de desembre de 2002, del subsecretari de l'Oficina de Ciència i Tecnologia de la Presidència de la Generalitat, per la qual es convoquen beques i ajudes per a la formació de personal investigador de caràcter predoctoral per a l'exercici 2003. [2002/13533]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desenrotllar l'actuació de la Generalitat en esta matèria i les finalitats essencials que han de perseguir estes activitats de foment i de coordinació, incloent entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
En conseqüència amb allò que disposa la dita llei, el Programa d'Investigació Científica i Tècnica que s'inclou en els Pressupostos de la Generalitat Valenciana per a l'exercici 2003, en el marc del Pla Valencià de I+D+I, establix i dota un sistema d'ajudes a la investigació que té entre els seus objectius bàsics incrementar els recursos humans dels sistema valencià de ciència i tecnologia i la seua qualificació, tot facilitant la formació, el perfeccionament, la intercomunicació del personal investigador i la difusió dels resultats de la investigació, entre d'altres actuacions.
  
En este marc, es pretén aconseguir, a curt termini, la millora de les condicions formatives del personal investigador assegurant un procés continu de formació que responga a estàndards de qualitat i busque equilibrar l'oferta de personal investigador amb la demanda sostenible que exercixen els agents del sistema, accions estes en les quals la formació i el perfeccionament del personal investigador de caràcter predoctoral ocupa un lloc fonamental.
  
Per tot això, en l'exercici de les funcions atribuïdes en matèria de foment de la investigació científica, desenvolupament tecnològic i innovació pel Decret 7/2002, de 25 de juliol, del president de la Generalitat Valenciana, i de les facultats conferides per l'article 47 de la Llei d'Hisenda Pública de la Generalitat Valenciana i l'article 4 del Decret 108/1992, de 6 de juliol del Govern Valencià, i en virtut de la delegació d'atribucions del president de la Generalitat Valenciana que establix l'article 2 del Decret 9/2002, de 5 de setembre, del president de la Generalitat Valenciana, resolc:
  
Primer
  
Es convoquen les beques i ajudes que tot seguit es relacionen, i s'aproven les bases per les quals es regirà la seua concessió, que s'inclouen com a annexos de la present resolució:
  
a) Beques per a la formació de personal investigador de caràcter predoctoral (annex II).
  
b) Ajudes per a estades de becaris predoctorals en centres d'investigació fora de la Comunitat Valenciana (annex III)
  
Segon
  
Esta convocatòria recull accions a desenrotllar durant l'any 2003. Les beques d'esta convocatòria es sufragaran a càrrec de la línia T4015000 per un import global màxim de 717.428 euros, i les ajudes per a estades a càrrec de la línia T4017000 per un import global màxim de 200.000 euros, les dos del capítol IV del Programa Pressupostari 542.10: Investigació Científica i Tècnica dels Pressupostos de la Generalitat Valenciana per a l'exercici 2003. Estes quantitats podran ser modificades en funció de les disponibilitats pressupostàries per a l'exercici 2003. Esta actuació podrà ser finançada pel Fons Social Europeu. Les concessions estaran condicionades a l'existència en els pressupostos de la Generalitat Valenciana per a l'any 2003, de crèdit adequat i suficient per a això. El pagament anticipat serà possible si la Llei de Pressupostos de la Generalitat Valenciana per a l'exercici 2003 així ho establix.
  
Tercer
  
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, la present resolució, que esgota la via administrativa, es podrà recórrer potestativament en reposició o caldrà plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant l'òrgan que va dictar l'acte, en el termini d'un mes comptador des del dia següent a la publicació de la present resolució.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des del dia següent a la publicació de la present resolució.
  
Disposició final
  
La present resolució entrarà en vigor el dia següent de la seua publicació en el Diari Oficial de la Generalitat Valenciana.
  
València, 11 de desembre de 2002.- El subsecretari de l'Oficina de Ciència i Tecnologia: Javier Quesada Ibáñez.
  
ANNEX I
  
Normes general de procediment, d'aplicació a tots els annexos de la present resolució
  
1. Objecte i àmbit
  
L'objecte de la present convocatòria és regular el procediment de concessió, en règim de publicitat, objectivitat i concurrència competitiva, de les beques i ajudes que s'especifiquen en els annexos II i III.
  
2. Presentació de sol·licituds i termini
  
2.1 Els models d'impresos normalitzats (sol·licituds i altres documents) estaran disponibles en l'adreça d'internet http://www.gva.es/ocyt.
  
2.2 El termini de presentació de sol·licituds s'iniciarà al dia següent de la publicació d'esta resolució en el Diari Oficial de la Generalitat Valenciana i finalitzarà el 17 de gener de 2003.
  
2.3 Les sol·licituds i la documentació, així com qualsevol altre tipus de correspondència posterior, es dirigirà a la Subsecretaria de l'Oficina de Ciència i Tecnologia (c/ de Colom, 66, 46160 València) i es presentarà en el Registre de l'Organisme Públic Valencià d'Investigació (c/ de Colom, 66, 46601 València), o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Quan la sol·licitud es trameta per correu certificat, haurà de presentar-se en la corresponent oficina de correus, en sobre obert perquè puga ser estampat el segell i la data en l'imprés de sol·licitud.
  
2.4 Sols s'admetrà una sol·licitud per persona sol·licitant per a cada una de les convocatòries que conté la present resolució, llevat que en estes s'especifique una altra cosa.
  
3. Instrucció del procediment
  
3.1 L'òrgan encarregat de la instrucció del procediment serà la Subsecretaria de l'Oficina de Ciència i Tecnologia que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals s'ha de dictar la resolució.
  
3.2 Finalitzat el termini de presentació de sol·licituds, i una vegada revisades estes, per mitjà de resolució del subsecretari de l'oficina de Ciència i Tecnologia, es publicarà en el tauler d'anuncis de la Subsecretaria de l'Oficina de Ciència i Tecnologia i en l'adreça d'internet indicada en l'apartat 2.1 d'este annex, una relació de totes les sol·licituds que no reunisquen els requisits exigits, perquè en el termini de deu dies s'esmene la falta o es complete la documentació preceptiva, amb indicació que, si així no ho fera, se li tindrà per desistit de la seua sol·licitud, després de la resolució en què es declare esta circumstància amb indicació dels fets produïts i les normes que són d'aplicació.
  
Així mateix, en la mateixa resolució es farà pública la relació provisional de sol·licituds excloses, amb expressió de la causa d'exclusió, perquè les persones interessades presenten les al·legacions que estimen oportunes en el mateix termini de deu dies.
  
3.3 Transcorregut el termini anterior, per mitjà de resolució del subsecretari de l'Oficina de Ciència i Tecnologia, es publicarà en el tauler d'anuncis abans esmentat i en l'adreça d'internet referida, les relacions definitives d'admesos, d'exclosos i de desistits en la convocatòria.
  
3.4 L'arreplegada de la documentació presentada, per a les sol·licituds excloses, desistides o desestimades després del procés de selecció, es podrà efectuar dins dels sis mesos següents a la resolució definitiva de la convocatòria. La documentació no arreplegada transcorregut este termini, es podrà destruir.
  
3.5 Les ajudes objecte de regulació en esta resolució no establiran cap vinculació laboral o administrativa entre les persones beneficiàries i la Generalitat Valenciana.
  
3.6 La Subsecretaria de l'Oficina de Ciència i Tecnologia es reserva la facultat d'interpretar el contingut d'esta convocatòria.
  
4. Resolució de concessió de les ajudes
  
4.1 Finalitzat el procés de selecció, la concessió o la denegació de les ajudes es realitzarà per resolució del subsecretari de l'Oficina de Ciència i Tecnologia. La resolució de concessió es publicarà en el Diari Oficial de la Generalitat Valenciana. La motivació de la resolució que s'adopte quedarà acreditada en l'expedient.
  
4.2 El termini màxim per a resoldre les sol·licituds presentades i per a la concessió de les ajudes que s'establixen en la present convocatòria serà de sis mesos a partir de la data de publicació d'esta en el Diari Oficial de la Generalitat Valenciana. El còmput d'este termini s'interromprà durant el termini requerit per a l'esmena i millora de la sol·licitud per part de la persona interessada. Transcorregut el dit termini sense haver dictat resolució s'entendrà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4.3 Les resolucions a les quals fan referència els paràgrafs anteriors esgoten la via administrativa i contra les quals es podrà interposar recurs de reposició davant l'òrgan que va dictar l'acte, en el termini d'un mes comptador des del dia següent de la publicació de la resolució corresponent o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del dia següent de la publicació de la resolució corresponent.
  
5. Obligacions de les persones beneficiàries
  
5.1 Les persones beneficiàries s'ajustaran a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
5.2 Les persones beneficiàries estaran obligades a realitzar l'activitat subvencionada en els termes de la resolució de concessió i a justificar la seua realització en els terminis establits.
  
5.3 En particular, les persones beneficiàries estaran obligades a:
  
a) Realitzar l'activitat o a adoptar el comportament que fonamenta la concessió de la subvenció.
  
b) Acreditar, davant la Subsecretaria de l'Oficina de Ciència i Tecnologia, la realització de l'activitat o l'adopció del comportament, i també el compliment dels requisits i de les condicions que determinen la concessió o el gaudi de l'ajuda.
  
c) Facilitar les actuacions de control financer que corresponguen a la Intervenció General de la Generalitat Valenciana, i altres òrgans de control de les institucions de la Unió Europea, en relació amb les subvencions concedides.
  
d) Comunicar a la Subsecretaria de l'Oficina de Ciència i Tecnologia l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat.
  
e) Reintegrar a la Subsecretaria de Política Pressupostària i Tresor de la Generalitat Valenciana, quan corresponga segons el que preveuen els annexos II i III d'esta resolució, i en el termini d'un mes, els imports corresponents a les ajudes concedides, i tramete la còpia del document acreditatiu del reintegrament a la Subsecretaria de l'Oficina de Ciència i Tecnologia.
  
f) Acreditar davant la Subsecretaria de l'Oficina de Ciència i Tecnologia, que es troben al corrent de les seues obligacions tributàries davant la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, sobre la forma d'acreditar per part de les persones beneficiàries de les subvencions, l'exigència prevista en l'article 47.7 del text refós de la Llei d'Hisenda Pública de la Generalitat Valenciana. A estos efectes, abans de cobrar les beques i les ajudes, i a petició de la Subsecretaria de l'Oficina de Ciència i Tecnologia, les persones beneficiàries hauran de presentar els oportuns certificats de complir amb les seues obligacions fiscals i amb la Seguretat Social, referits a la data d'atorgament de les subvencions, expedits per la corresponent delegació de l'Agència Estatal d'Administració Tributària, per la Direcció Territorial d'Economia i Hisenda que corresponga i per la Direcció Provincial de la Tresoreria General de la Seguretat Social.
  
g) Quan les entitats beneficiàries hagen, segons la legislació que els és d'aplicació, d'aportar garanties per a la bestreta de les subvencions, la garantia consistirà en un aval bancari per un import igual a la quantitat anticipada.
  
h) Fer constar en les memòries anuals que es redacten, així com en els treballs i activitats realitzats, el patrocini de la Generalitat Valenciana.
  
6. Seguiment i control de les accions
  
6.1 El seguiment cientificotècnic de les ajudes concedides és competència del subsecretari de l'Oficina de Ciència i Tecnologia, el qual establirà els procediments adients per a això, i designarà, si és el cas, els òrgans, les comissions o els experts que estime necessaris per a realitzar les oportunes actuacions de seguiment i de comprovació de l'aplicació de l'ajuda.
  
6.2 Tota alteració tant de les condicions tingudes en compte per a la concessió d'estes ajudes com dels requisits i de les condicions establits en la present convocatòria i, en tot cas, l'obtenció concurrent de subvencions o d'ajudes concedides per altres administracions o ens públics o privats, de qualsevol nacionalitat, podrà donar lloc a la modificació de la resolució de concessió. La justificació de les despeses per quanties inferiors a la subvenció concedida fixada en la resolució de concessió, comportarà una reducció de l'ajuda.
  
6.3 L'incompliment total o parcial de qualsevol dels requisits establits en els annexos de la present resolució i en la resta de normes que són d'aplicació, així com de les condicions que, si és el cas, s'establisquen en la corresponent resolució de concessió, donarà lloc, després de l'oportú expedient d'incompliment, a la cancel·lació de l'ajuda i a l'obligació de reintegrar esta junt amb els interessos legals corresponents, d'acord amb allò que disposa l'article 47 de la Llei d'Hisenda Pública de la Generalitat Valenciana. En particular, seran causes d'incompliment les següents:
  
a) Incompliment de l'obligació de justificació en els termes establits.
  
b) Obtenció de la beca o de l'ajuda sense reunir les condicions requerides en esta resolució.
  
c) Incompliment de la finalitat per a la qual va ser concedida la beca o l'ajuda.
  
d) Quan resulte acreditada, per mitjà del seguiment que de les accions subvencionades efectue la Subsecretaria de l'Oficina de Ciència i Tecnologia, la inadequació de la despesa efectivament realitzada a la proposada i a l'adjudicada.
  
6.4 Quan en l'exercici de les funcions d'inspecció o de control, es deduïsquen indicis de la incorrecta obtenció, gaudi o destinació de la beca o de l'ajuda rebuda, els agents encarregats de les dites funcions podran acordar la retenció de les factures, dels documents equivalents o els substitutius i de qualsevol altre document relatiu a les operacions en les quals es manifesten els dits indicis.
  
7. Cessió de dades
  
La participació en la present convocatòria implicarà l'acceptació de la cessió, a favor de les administracions públiques, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i de seguiment.
  
8. Pagament anticipat
  
Es podrà procedir al pagament de les ajudes amb anterioritat a la realització de l'actuació sempre que d'esta manera ho establira la Llei de Pressupostos de la Generalitat Valenciana per a l'exercici 2003 i en el percentatge que s'hi indique, després de la presentació, si és el cas, de l'aval bancari per les quanties anticipades, constituït d'acord amb la normativa vigent, en qualsevol de les direccions territorials de la Conselleria d'Economia, Hisenda i Ocupació.
  
ANNEX II
  
Beques per a la formació de personal investigador de caràcter predoctoral
  
1. Objecte
  
1.1 L'objecte de la present convocatòria és la concessió de beques destinades a la formació predoctoral dels titulats superiors universitaris que desitgen realitzar una tesi doctoral, per mitjà de la seua incorporació a grups d'investigació de les universitats o d'altres entitats públiques o privades d'investigació amb personalitat jurídica pròpia que no tinguen finalitat de lucre i estiguen ubicats a la Comunitat Valenciana.
  
1.2 A efectes d'oposicions i de concursos, es considerarà com a funció investigadora la corresponent al temps de gaudi d'estes beques.
  
2. Àmbit i modalitats
  
2.1 Les sol·licituds per a la realització de treballs d'investigació es poden referir a totes les àrees del coneixement i de la tecnologia.
  
2.2 Modalitats. Es convoquen dos modalitats d'este tipus de beques:
  
Modalitat A: orientada a la promoció de la funció investigadora entre l'alumnat amb millors expedients acadèmics.
  
Modalitat B: de caràcter general.
  
2.3 La concessió de beques per a cada modalitat es realitzarà segons els requisits i els procediments d'avaluació i de selecció que resulten aplicables a estes, d'acord amb el que preveuen els articles següents de la present convocatòria.
  
A estos efectes, les persones sol·licitants que reunisquen els requisits prevists en els apartats 5.2 a) i 5.2 b) d'esta convocatòria, podran optar a les dos modalitats per mitjà de la presentació dels dos impresos normalitzats de sol·licituds i de la documentació corresponent a cada modalitat.
  
3. Duració de la beca
  
3.1 El període de gaudi de les beques s'establirà en la resolució de concessió i finalitzarà, com a màxim, el 31 de desembre de 2003. Les beques es podran prorrogar en els successius exercicis pressupostaris fins a completar un període màxim de quaranta-huit mesos, amb els requisits establits en l'apartat 14 de la present convocatòria.
  
3.2 Els períodes de gaudi d'altres beques homologables per la seua semblant quantia, procés de selecció i naturalesa, en opinió de la Subsecretaria de l'Oficina de Ciència i Tecnologia, es descomptaran del còmput total màxim previst en el paràgraf anterior.
  
4. Dotació de la beca
  
4.1 La dotació de la beca serà de 1.000 euros bruts mensuals que es lliuraran a la persona beneficiària per trimestres anticipats, sempre que siga possible. En els supòsits previstos en esta convocatòria que impliquen un guany econòmic a la persona beneficiària inferior al corresponent a un mes natural, la prestació econòmica serà proporcional al dit període. Als pagaments realitzats s'aplicarà les corresponents retencions previstes en la normativa vigent.
  
4.2 A més, la beca inclourà una dotació addicional de 1.560 euros anuals, que es lliurarà a favor de les entitats assenyalades en el punt 1.1 de l'apartat 1 d'este annex, a fi de finançar les següents despeses:
  
a) Obligatòriament, la contractació d'una assegurança d'accidents corporals, una assegurança de responsabilitat civil i una assegurança d'assistència mèdica, i que és condició necessària per al gaudi de la beca i també que la cobertura de les quals ha de tindre efectes des de l'acceptació fins a la finalització del període total de gaudi d'esta. Esta última podrà ser extensible al cònjuge i als fills de la persona beneficiària sempre que no tinguen cobertura de la Seguretat Social.
  
b) Quan siga procedent, els preus públics que es fixen com a matrícula dels estudis de tercer cicle considerats imprescindibles perquè el becari o becària obtinga la suficiència investigadora, així com els preus públics de la documentació administrativa derivada del seu projecte d'investigació.
  
c) Les despeses de matrícula, de desplaçament o de manutenció derivades de la participació del becari o becària en congressos o jornades científiques, humanístiques o tecnològiques i del desenrotllament de treball de camp (accés a instal·lacions o consulta de fons bibliogràfics i documentals), en el marc del projecte d'investigació, sempre que el becari o becària tinguen l'oportuna autorització del director del projecte de tesi doctoral, per a la seua realització.
  
4.3 La dotació addicional es lliurarà a favor de l'entitat en un termini màxim de tres mesos des de la resolució de concessió de la beca corresponent. A l'acabament de cada període, la universitat o el centre d'investigació d'aplicació d'esta, enviarà una justificació simple de la destinació de l'ajuda amb la firma del director del projecte de tesi i la conformitat del representant legal de l'entitat en matèria d'investigació.
  
4.4 Amb data 1 de gener de 2003 s'actualitzarà a les quanties assenyalades en els apartats anteriors la dotació de les beques concedides en convocatòries anteriors i que es renoven per a l'exercici 2003.
  
5. Requisits dels beneficiaris
  
Per a optar a les beques de personal investigador de caràcter predoctoral convocades en la present resolució serà necessari el compliment dels següents requisits:
  
5.1 Generals:
  
a) Tindre la nacionalitat espanyola, o ser nacional d'un estat membre de la Unió Europea o ser estranger amb permís de residència a Espanya i, en tot cas, residir a la Comunitat Valenciana en el moment de sol·licitar la beca.
  
b) Estar en possessió del títol de llicenciat o llicenciada, Enginyer o Enginyera, o Arquitecte o Arquitecta, o haver superat, abans de la finalització del termini de presentació de sol·licituds, totes les matèries exigides per a l'obtenció del títol, incloses les del projecte fi de carrera o preprojecte. Els títols obtinguts a l'estranger o en centres universitaris espanyols no públics hauran d'estar reconeguts oficialment en el moment de sol·licitar la beca. A estos efectes, es considerarà reconegut el títol quan la persona sol·licitant acredite que ha sigut admesa en els programes de doctorat d'una universitat pública espanyola.
  
La data de finalització d'estudis de la titulació requerida haurà de ser juny de 1997 o posterior, excepte en els casos descrits a continuació, en què ha de ser posterior al mes de juny de 1994:
  
b.1) Els llicenciats en Medicina, Farmàcia, Biologia, Química o Psicologia que en el moment de sol·licitar la beca estiguen en possessió del títol oficial d'especialitat Mèdica (MIR) o Farmacèutica (FIR), o compten amb el certificat oficial d'especialitat en Biologia (BIR), en Química (QUIR), o en Psicologia (PIR).
  
b.2) Les persones que acrediten haver-se dedicat a l'atenció i cura dels fills menors de cinc anys entre 1995 i 1997.
  
b.3) Els llicenciats que acrediten haver treballat en una empresa entre 1995 i 1997.
  
b.4) Els sol·licitants que acrediten haver realitzar el servici militar o la prestació social substitutòria entre 1995 i 1997.
  
c) No estar en possessió del títol de doctor.
  
5.2 Específics:
  
a) Per a la modalitat A:
  
Posseir una nota mitjana de l'expedient acadèmic igual o superior a 3 punts, i haver obtingut el títol en un centre espanyol públic o no públic.
  
b) Per a la modalitat B:
  
b.1) Posseir una nota mitjana de l'expedient acadèmic igual o superior a 1.90 punts.
  
b.2) Realitzar la investigació que es proposa en el marc d'un projecte de I+D+I vigent, finançat amb fons públics per mitjà de convocatòria competitiva. Als efectes d'esta convocatòria, s'entendrà que complixen el requisit anterior els projectes d'investigació subvencionats per la Generalitat Valenciana amb posterioritat a l'1.01.2001.
  
5.3 Als efectes previstos en la present convocatòria, la nota mitjana de l'expedient acadèmic s'obtindrà amb el càlcul de la mitjana aritmètica ponderada amb dos decimals, de les assignatures aprovades.
  
En aplicació del que preveuen els apartats 13.4 i 13.5 de l'article 1 del Reial Decret 1267/1994 s'establix per a este càlcul la següent taula d'equivalències:
  
- Matrícula d'Honor: 4 punts
  
- Excel·lent: 3 punts
  
- Notable: 2 punts
  
- Aprovat. 1 punt
  
Per la seua part, la ponderació de les dites qualificacions s'efectuarà seguint el criteri següent: suma dels crèdits superats multiplicats cada u d'ells pel valor de la qualificació que corresponga, a partir de la taula d'equivalències del paràgraf anterior, i dividit pel nombre de crèdits totals de l'ensenyament corresponent.
  
A estos efectes les assignatures convalidades tindran una equivalència d'1; per a les assignatures adaptades es computarà la qualificació obtinguda en el centre de procedència i el reconeixement de crèdits en què no existisca qualificació no es tindrà en compte als efectes de la ponderació.
  
Als títols obtinguts a l'estranger i reconeguts oficialment, tot complint el requisit previst en el punt b.1 de l'apartat 5.2 de la present convocatòria, se'ls atorgarà amb caràcter general a efectes de la present convocatòria, una nota mitjana de l'expedient acadèmic d'1.90 punts.
  
6. Formalització de les sol·licituds
  
6.1 Les sol·licituds es presentaran d'acord amb el que especifiquen les normes generals de procediment d'esta resolució.
  
6.2 Els impresos de sol·licitud, segons els impresos normalitzats que figuren en l'adreça d'internet http://www.gva.es/ocyt (impresos 33320 i 33134), s'acompanyaran dels següents documents (tant els impresos de sol·licitud com la documentació requerida en este apartat s'han de presentar en doble exemplar):
  
a) Currículum de la persona sol·licitant (imprés 33488).
  
b) Fotocòpia confrontada del certificat acadèmic personal detallat, en el qual figuren les qualificacions obtingudes, la data d'obtenció de les qualificacions, el nombre de convocatòries i la nota mitjana de l'expedient acadèmic, d'acord amb el que establix l'apartat 5.3 d'este mateix annex.
  
c) Fotocòpia confrontada del títol o del resguard acadèmic acreditatiu d'haver-lo sol·licitat.
  
d) Fotocòpia confrontada del Document Nacional d'Identitat, del document equivalent en el cas de nacionals d'estats membres de la Unió Europea o permís de residència en el cas de nacionals dels estats no membres de la Unió Europea, i el Número d'Identificació d'Estrangers (NIE). Quan en estos documents figure una adreça que no pertany a la Comunitat Valenciana, s'haurà de presentar el certificat d'empadronament o un altre document que acredite la residència a la Comunitat Valenciana.
  
e) Memòria descriptiva del projecte de tesi doctoral que es pretén realitzar (imprés 33654).
  
f) Informe del director o directora del treball de tesi en què conste l'acceptació, així com la idoneïtat del candidat i del seu pla de treball (imprés 33121).
  
g) Currículum del director o directora de la tesi (imprés 33907).
  
h) Informe breu sobre l'historial científic i tècnic dels últims anys del grup investigador en el qual s'integre el becari o becària (imprés 33337).
  
i) Per a la modalitat B, la identificació del projecte de I+D+I finançat amb fons públics on ha de figurar la data de concessió de la corresponent ajuda o subvenció i el termini d'execució, amb el vistiplau de l'investigador principal d'este (imprés 33598).
  
j) Dades de domiciliació bancària (fitxa de manteniment de tercers) (imprés 33643).
  
k) Document emplenat a fi de calcular la retenció corresponent del IRPF (imprés 07249).
  
l) Declaració responsable del gaudi de beques anteriors homologables per la seua semblant quantia, procés de selecció i naturalesa, a les que es regulen en este annex (inclosa en l'imprés de sol·licitud).
  
m) Declaració responsable d'haver justificat correctament les beques o les subvencions que li han sigut atorgades amb anterioritat a càrrec dels pressupostos de la Generalitat Valenciana, o de no haver gaudit de cap beca o ajuda a càrrec d'estos (inclosa en l'imprés de sol·licitud).
  
n) Les persones que s'acullen a l'excepció contemplada en el punt b.1 de l'apartat 5.1 d'este annex, hauran de presentar còpia confrontada del corresponent títol o certificat oficial.
  
o) Les persones que s'acullen a l'excepció contemplada en el punt b.2 de l'apartat 5.1 d'este annex, hauran de presentar còpia confrontada del llibre de família.
  
p) Els llicenciats que s'acullen a l'excepció contemplada en el punt b.3 de l'apartat 5.1 d'este annex, hauran de presentar certificat de l'empresa on hagen prestat els seus servicis.
  
q) Els llicenciats que s'acullen a l'excepció contemplada en el punt b.4 de l'apartat 5.1 d'este annex, hauran de presentar l'oportuna acreditació.
  
6.3 Les sol·licituds hauran de comptar amb la firma de conformitat del representant legal en matèria d'investigació, o persona en qui delegue, de l'entitat en la qual es desitge realitzar el treball d'investigació. La dita conformitat implica que l'entitat ha comprovat que la sol·licitud s'ajusta als requisits establits en esta convocatòria i no és contrària a la normativa d'esta, així com el seu compromís de recolzar la correcta realització del treball d'investigació en el cas de concedir-se la beca i, si és el cas, d'avançar les quantitats necessàries mentre no es faça efectiu l'import de la dotació complementària indicada en l'apartat 4.2, d'este annex.
  
7. Condicions
  
7.1 Cada sol·licitant sols podrà presentar una sol·licitud en cada modalitat.
  
7.2 Sols es podrà assignar una beca per cada director o directora de tesi en cada modalitat.
  
8. Avaluació i selecció de candidats
  
8.1 L'avaluació i la selecció de les sol·licituds es realitzarà en concurrència competitiva, es tindrà en compte exclusivament la documentació aportada amb la sol·licitud, és per això que es prescindirà del tràmit d'audiència, d'acord amb el que disposa l'article 84.4 de la Llei 30/1992, de 26 de novembre.
  
8.2 En primer lloc s'avaluaran i se seleccionaran les sol·licituds corresponents a la modalitat A. Els sol·licitants que hagen optat a les dos modalitats i que hagen sigut seleccionats per la modalitat A, s'exclouran de la selecció i de l'avaluació de la modalitat B.
  
Modalitat A:
  
L'avaluació de les sol·licituds d'esta modalitat s'efectuarà amb l'aplicació a la nota mitjana del respectiu expedient acadèmic, calculada segons el que preveu l'apartat 5.3, del present annex, una ponderació corresponent a la seua titulació obtinguda segons la respectiva mitjana aritmètica ponderada i normalitzada dels expedients acadèmics de les tres últimes promocions de les universitats públiques de la Comunitat Valenciana.
  
Les beques d'esta modalitat es concediran, a les persones que havent optat a ella acrediten els millors expedients acadèmics segons el resultat del procés d'avaluació descrit. En el cas d'empat en l'avaluació de l'expedient acadèmic es valorarà la resta de currículum, així com les característiques del treball de tesi.
  
Modalitat B:
  
L'avaluació de les sol·licituds d'esta modalitat es realitzarà d'acord amb els següents criteris:
  
a) Currículum del candidat o candidata (fins a un màxim de 50 punts)). En cap cas es valoraran els mèrits que no s'acrediten documentalment.
  
b) Qualitat i interés científic i / o tècnic del projecte de tesi i viabilitat d'este (fins a un màxim de 15 punts).
  
c) Historial científic i / o tècnic del director del projecte de tesi i del grup d'investigació en el qual s'integra (fins a un màxim de 15 punts).
  
d) Interés del tema objecte del treball per a la política científica de la Comunitat Valenciana en el marc del Pla Valencià de I+D+I (fins a un màxim de 20 punts).
  
8.3 Per a l'avaluació dels aspectes científic i tècnic d'estos criteris, la Subsecretaria de l'Oficina de Ciència i Tecnologia podrà demanar l'assessorament de l'Agència Nacional d'Avaluació i Prospectiva o dels experts en les matèries específiques que es consideren necessaris.
  
8.4 Una comissió de selecció, constituïda a este efecte d'acord amb el que preveu el Decret 108/1992, de 6 de juliol, del Govern Valencià, pel qual es regula la concessió de beques, elaborarà una relació prioritzada de candidats i es tindrà en compte, si és el cas, les decisions dels processos d'avaluació cientificotècnica així com l'adequació dels projectes a les prioritats de la política regional de I+D+I d'acord amb els criteris establits en l'apartat 8.2 de la present convocatòria. En este sentit serà necessari haver obtingut un mínim de 15 punts en l'avaluació corresponent a la suma dels criteris b) i c) establits en el dit apartat 8.2.
  
8.5 La comissió, a través del seu president, elevarà al subsecretari de l'Oficina de Ciència i Tecnologia, la proposta de selecció de candidats i, si és el cas, les llistes de reserva.
  
9. Obligacions particulars del becari o becària
  
9.1 El becari o becària estarà obligat a:
  
a) Incorporar-se i notificar la incorporació a l'organisme d'investigació corresponent i, si és el cas, al grup d'investigació, el mateix dia en què esta es produïsca, per mitjà de la presentació de l'imprés normalitzat que figura en l'adreça d'internet abans referida (imprés 33763), i dedicar-se eficaçment al treball d'investigació proposat, d'acord amb les normes d'este, en el termini previst en la resolució de concessió que es publicarà en el Diari Oficial de la Generalitat Valenciana. El representant legal en matèria d'investigació de l'entitat de destinació haurà d'acreditar davant la Subsecretaria de l'Oficina de Ciència i Tecnologia la dita incorporació dins dels 10 dies següents a la data en què es produïsca, segons l'esmentat imprés normalitzat 33564.
  
En el cas de renúncia a la beca, la persona beneficiària haurà de comunicar-ho a la Subsecretaria de l'Oficina de Ciència i Tecnologia, en el termini de deu dies, a partir del dia següent a la publicació en el Diari Oficial de la Generalitat Valenciana de la resolució de concessió (imprés 33431).
  
b) Presentar en la Subsecretaria de l'Oficina de Ciència i Tecnologia, en el termini d'un mes des de la finalització de la beca, independentment de la causa que en motive la finalització, una memòria de tot el treball realitzat en el període global becat (imprés 33137), i un exemplar de totes les publicacions, els articles i els treballs que es puguen derivar del dit treball i els resultats obtinguts.
  
c) Emplenar els informes, els formularis i la resta de documents que, als efectes del gaudi de la beca, li seran tramesos per les entitats que col·laboren en la gestió del programa.
  
d) Els becaris i la universitat estan obligats a comunicar a la Subsecretaria de l'Oficina de Ciència i Tecnologia, la lectura i defensa de la tesi doctoral, si és el cas, en el termini d'un mes des que es produïsca. El becari o becària haurà de presentar, en el dit termini, una còpia del resguard de la sol·licitud del títol de doctor.
  
e) El becari o becària podrà sol·licitar a la Subsecretaria de l'Oficina de Ciència i Tecnologia en el termini d'un mes des de la lectura i defensa de la tesi doctoral, continuar amb el gaudi de la beca fins a un màxim del període concedit. La dita sol·licitud (imprés 33611), s'acompanyarà de la següent documentació:
  
- Informe específic del treball a realitzar en el dit període (imprés 33408).
  
- Informe del director o directora del treball de tesi, sobre la conveniència del treball a realitzar i de l'ampliació del període (imprés 33278).
  
f) Per a qualsevol canvi de projecte d'investigació, de director o d'entitat, s'haurà de sol·licitar autorització per escrit a la Subsecretaria de l'Oficina de Ciència i Tecnologia s'adjuntaran els corresponents impresos normalitzats segons la naturalesa del canvi sol·licitat:
  
- Canvi de projecte de tesi doctoral (impresos 33341 i 33818).
  
- Canvi de director o directora de la tesi doctoral (impresos 33759, 33978 i 33848).
  
- Canvi de projecte de I+D+I (impresos 33840 i 33216).
  
- Canvi d'entitat a la qual està adscrit el becari o becària (impresos 33818 i 33278).
  
La Subsecretaria de l'Oficina de Ciència i Tecnologia vista la documentació aportada, resoldrà l'autorització o no del canvi proposat.
  
9.2 L'incompliment sense justificació de qualsevol d'estes obligacions comportarà la iniciació d'un expedient de revocació de la beca per part de la Subsecretaria de l'Oficina de Ciència i Tecnologia, després de l'audiència a la persona interessada.
  
10. Incompatibilitat de la beca
  
10.1 El gaudi d'esta beca és incompatible amb qualsevol altra beca o ajuda finançada amb fons públics o privats, llevat de les previstes en esta resolució, i també amb els ingressos econòmics procedents de qualsevol activitat laboral, amb l'excepció dels que podrien rebre com a complements provinents de projectes de I+D+I i de contractes realitzats en aplicació de l'article 83 de la Llei Orgànica 6/2001, de 21 de desembre, d'Universitats, i de la Llei 13/1986, de 14 d'abril, de Foment i Coordinació General de la Investigació Científica i Tècnica.
  
Qualsevol possible causa d'incompatibilitat haurà de ser comunicada per part del becari o becària i / o pels organismes receptors dels becaris a la Subsecretaria de l'Oficina de Ciència i Tecnologia.
  
10.2 La concessió de la beca no implica cap relació contractual, estatutària o administrativa amb l'entitat d'adscripció, ni amb la Generalitat Valenciana, ni cap tipus de compromís per part d'estos en relació amb una posterior incorporació del becari o becària a la seua plantilla.
  
11. Docència
  
11.1 Els becaris podran prestar col·laboracions, amb fins formatius, en tasques docents d'un departament universitari, després de l'acord entre la persona que dirigix la tesi i el departament implicat, fins a un màxim de seixanta hores lectives per any. El departament universitari estendrà certificació de la docència impartida pel becari o becària en acabar la seua realització, i la dita certificació haurà de presentar-se en la Subsecretaria de l'Oficina de Ciència i Tecnologia.
  
11.2 Excepcionalment es podrà excedir del límit anterior de seixanta hores, prèvia autorització de la Subsecretaria de l'Oficina de Ciència i Tecnologia. En este cas, s'haurà de presentar un escrit motivat del becari o becària i de la persona que dirigix la tesi, amb el vistiplau del representant legal en matèria d'investigació de l'entitat d'adscripció (impresos 33371 i 33848).
  
12. Suspensió de les beques
  
12.1 El subsecretari de l'Oficina de Ciència i Tecnologia podrà autoritzar l'ajornament de la incorporació del becari o becària. Este ajornament s'haurà de sol·licitar per la persona interessada, amb la conformitat del director o directora del projecte, i s'explicarà amb claredat les raons que ho justifiquen i amb la indicació exacta del temps que sol·licita, que en cap cas serà superior a tres mesos des de la data indicada en la resolució de concessió (imprés 33426). Durant el període autoritzat de l'ajornament de la incorporació no es percebrà cap retribució. El fet de no incorporar-se una vegada finalitzat el termini concedit, s'entendrà que renuncia a la beca.
  
12.2 El subsecretari de l'Oficina de Ciència i Tecnologia podrà així mateix concedir la interrupció temporal del gaudi de la beca a petició raonada de la persona interessada (imprés 33636), sense percepció econòmica i amb la conformitat expressa del director o directora del projecte d'investigació i del representant legal en matèria d'investigació de l'entitat de destinació.
  
La interrupció per maternitat no podrà ser superior a setze setmanes, amb l'única excepció dels casos de part múltiple que este termini es pot ampliar en dos setmanes més per cada fill a partir del segon. La dotació econòmica de la beca es mantindrà en la seua totalitat mentre dure esta i el període interromput podrà ser recuperat a efectes de completar el període màxim establit en l'apartat 3.1 d'esta convocatòria, després de la sol·licitud expressa de la persona interessada.
  
Les interrupcions per causa d'incompatibilitat de percepcions no podran ser superiors a sis mesos en el transcurs de la beca i les seues possibles renovacions i el període interromput també podrà ser recuperat a efectes de completar el període màxim establit en l'apartat 3.1 d'esta convocatòria, prèvia sol·licitud expressa de la persona interessada.
  
13. Renúncies i substitucions
  
13.1 Les renúncies o les baixes que es produïsquen hauran de ser comunicades a la Subsecretaria de l'Oficina de Ciència i Tecnologia (imprés 33792), dins del termini de deu dies des del moment en què es produïsca.
  
13.2 Les renúncies o les baixes que es produïsquen entre els becaris de nova concessió, dins dels tres primers mesos del període de gaudi de la beca, podran ser cobertes amb l'adjudicació de beques a les persones sol·licitants següents per l'orde de reserva establit, si és el cas, per resolució del subsecretari de l'Oficina de Ciència i Tecnologia.
  
13.3 El període de gaudi de la beca, en els casos de substitució, s'iniciarà en la data que indique la resolució de concessió, i finalitzarà com a màxim el 31 de desembre de 2003,
  
13.4 La renúncia a la beca per part d'un becari o becària de nova concessió produïda dins dels tres primers mesos de la seua obtenció, comportarà l'obligació de tornar totes les quantitats rebudes pel citat concepte.
  
14. Renovacions
  
14.1 Els subsecretari de l'Oficina de Ciència i Tecnologia resoldrà les renovacions anuals de les beques concedides a l'empara de la present resolució, que estaran condicionades al compliment de tots els requisits exigits en esta convocatòria, i especialment de les obligacions del becari o becària en la realització del treball.
  
La persona interessada haurà de presentar, d'acord amb el que disposen les normes generals de procediment previstes en esta convocatòria, durant el mes de setembre de cada exercici pressupostari un imprés normalitzat de sol·licitud de renovació (imprés 33119), amb el vistiplau del representant legal en matèria d'investigació de l'entitat de destinació, al qual s'acompanyarà de la següent documentació:
  
a) Un informe del becari o becària sobre el treball d'investigació realitzat i els resultats obtinguts durant l'últim any de gaudi de la beca (imprés 33355).
  
b) El pla del treball de l'any per al qual es demana la renovació, amb el vistiplau del director o directora del treball de tesis (imprés 33723).
  
c) Un informe del director o directora de la tesi que avalue el treball realitzat i la necessitat de la renovació, i que haurà d'incloure, si és el cas, el vistiplau de l'investigador principal del projecte de I+D+I en el marc del qual es realitza la investigació (imprés 33087).
  
d) Justificació de la inscripció del becari o becària en el programa de doctorat o, si és el cas, acreditació d'haver superat els crèdits necessaris: 20 i 32 crèdits per a renovar el tercer i quart any respectivament.
  
e) Certificat de la docència impartida durant l'últim any, si és el cas.
  
f) Document emplenat a fi de calcular la retenció corresponent del IRPF (imprés 07384). Es presentarà només en el cas que el becari o becària tinga canvis en la situació familiar, respecte de l'anterior anualitat i que afecten el dit impost.
  
g) Declaració responsable d'haver justificat correctament les beques o les subvencions que li hagen sigut concedides amb anterioritat a càrrec dels pressupostos de la Generalitat Valenciana, o de no haver gaudit de cap beca o ajuda a càrrec d'estos (inclosa en l'imprés de sol·licitud).
  
h) Declaració responsable que es mantenen les condicions i els requisits que determinaren la concessió de la beca en l'exercici 2003 (inclosa en l'imprés de sol·licitud).
  
14.2 La renovació estarà així mateix condicionada a l'existència de crèdit adequat i suficient en el corresponent exercici pressupostari.
  
15. Responsabilitats
  
La Subsecretaria de l'Oficina de Ciència i Tecnologia no és responsable de l'actuació del becari o becària, ni pels danys i els perjuís que puguen esdevenir, sempre que els dits danys o perjuís siguen imputables a este.
  
ANNEX III
  
Ajudes per a estades de becaris predoctorals en centres d'investigació ubicats fora de la Comunitat Valenciana
  
1. Objecte de la convocatòria
  
1.1 L'objecte d'esta convocatòria és regular la concessió d'ajudes, per mitjà de concurrència competitiva, per a estades de becaris predoctorals en centres d'investigació, fora de la Comunitat Valenciana, d'acord amb les normes desplegades en la present resolució.
  
1.2 Les estades objecte d'esta convocatòria hauran de ser necessàries per al treball d'investigació dels sol·licitants i tindre com a objectiu l'adquisició de noves tècniques, l'accés a les instal·lacions científiques, la consulta de fons bibliogràfics o documentals o altres activitats significatives que en el context del projecte de tesi del becari o becària, redunden en el benefici de la formació científica i tècnica d'este.
  
2. Beneficiaris
  
2.1 Podran ser beneficiàries d'estes ajudes les persones que a l'entrada en vigor d'esta resolució, estiguen gaudint d'una beca convocada per Resolució de 3 de desembre de 2001, del vicepresident segon del Govern Valencià, per la qual es convoquen beques per a la formació de personal investigador de caràcter predoctoral (DOGV 07.12.2001).
  
2.2 La concessió de les ajudes per a estades a realitzar en l'any 2003, estarà condicionada a l'obtenció de la renovació de la beca abans referida per al mateix període.
  
3. Duració i període de realització de les estades
  
3.1 L'estada haurà de realitzar-se en un únic centre d'investigació ubicat fora de la Comunitat Valenciana i tindrà una duració ininterrompuda mínima d'un mes i màxima de sis mesos.
  
3.2 El període de realització de l'estada subvencionada podrà ser entre l'1 de gener i el 31 de desembre de 2003.
  
3.3 Quan l'objecte de l'estada siga la consulta bibliogràfica o documental, la seua duració no podrà excedir d'un mes. Excepcionalment, i en funció de les característiques del projecte d'investigació es podrà concedir ajudes per a este tipus d'estades per un període de duració superior al mes.
  
3.4 La duració màxima acumulada en successives estades subvencionades per la Subsecretaria de l'Oficina de Ciència i Tecnologia durant el gaudi total de la beca no excedirà de dotze mesos.
  
4. Formalització de les sol·licituds
  
4.1 Les sol·licituds es presentaran d'acord amb allò especificat en les normes generals de procediment d'esta resolució.
  
4.2 L'imprés de sol·licitud, segons l'imprés normalitzat que figura en l'adreça d'internet http.//www.gva.es/ocyt (imprés 33026), s'acompanyarà dels següents documents (tant l'imprés de sol·licitud com la documentació requerida en este apartat s'han de presentar en doble exemplar):
  
a) Memòria detallada del treball d'investigació a desenrotllar per part del becari o becària (imprés 33229).
  
b) Document del centre receptor en el qual se certifique l'acceptació de la visita del becari o becària durant les dates sol·licitades i del responsable de l'equip o del grup en què s'integrarà (imprés 33908).
  
c) Un informe del director o directora de la tesi doctoral en el qual es faça constar l'oportunitat de l'estada proposada per al desplegament de la tesi doctoral (imprés 33484).
  
5. Avaluació i selecció
  
5.1 L'avaluació de les sol·licituds es realitzarà en concurrència competitiva, es tindrà en compte exclusivament la documentació aportada en la sol·licitud, per la qual cosa es prescindirà del tràmit d'audiència, d'acord amb el que disposa l'article 84.4 de la Llei 30/1992, de 26 de novembre.
  
5.2 Els criteris establits per a l'avaluació d'estes activitats són els següents:
  
a) Interés cientificotècnic i les repercussions de l'activitat proposada en el mateix treball d'investigació, així com la viabilitat de la seua execució en el temps sol·licitat.
  
b) Es primaran les estades que es realitzen en estats membres de la Unió Europea.
  
5.3 Per a l'avaluació dels aspectes cientificotècnics d'estos criteris, la Subsecretaria de l'Oficina de Ciència i Tecnologia podrà recaptar l'assessorament de l'Agència Nacional d'Avaluació i Tecnologia o dels experts en les matèries específiques que es consideren necessaris.
  
5.4 Una comissió de selecció, constituïda a este efecte, d'acord amb allò previst en el Decret 108/1992, de 6 de juliol, del Govern Valencià, pel qual es regula la concessió de beques, examinarà les sol·licituds i elaborarà una relació prioritzada de les estades a subvencionar, es tindrà en compte, si és el cas, les decisions dels processos d'avaluació cientificotècnica i els aspectes d'adequació a les prioritats d'esta convocatòria establits en l'apartat 5.2 del present annex. Esta relació inclourà així mateix una proposta de pressupost per al finançament de les estades determinada segons els criteris de màxima eficàcia d'acord amb el que establix l'apartat 6.1 d'este annex.
  
5.5 La comissió, a través del seu president, elevarà al subsecretari de l'Oficina de Ciència i Tecnologia, la proposta de selecció de les sol·licituds.
  
6. Quantia de les ajudes
  
6.1 Les ajudes consistiran en una dotació mensual entre 800 i 1000 euros bruts, segons el país de destinació, per a les despeses d'allotjament i manutenció i una ajuda per al viatge d'anada i de tornada al centre de destinació, el qual tindrà una quantia màxima de 500 euros.
  
6.2 La resolució de concessió d'estes ajudes establirà la duració i la resta de condicions d'estes.
  
6.3 En els supòsits que impliquen un guany econòmic de la persona beneficiària inferior al que correspon a un mes natural, la prestació econòmica serà proporcional al dit període.
  
7. Compatibilitat de les ajudes
  
7.1 Estes ajudes són compatibles amb el gaudi de la beca de formació de personal investigador de caràcter predoctoral de la Generalitat Valenciana i incompatibles amb qualsevol altra obtinguda per a la mateixa finalitat objecte d'esta convocatòria, en opinió de la Subsecretaria de l'Oficina de Ciència i Tecnologia.
  
7.2 La concessió de l'ajuda no implica cap relació contractual, estatutària o administrativa amb l'entitat d'adscripció, ni amb la Generalitat Valenciana, ni cap tipus de compromís per part d'estos en relació amb una posterior incorporació del becari o becària a la seua plantilla.
  
8. Acceptació i obligacions particulars dels beneficiaris
  
8.1 Si transcorreguts deu dies des de la publicació en el Diari Oficial de la Generalitat Valenciana de la resolució de concessió de l'ajuda les persones beneficiàries d'esta, o els centres receptors no hagueren renunciat expressament, per mitjà d'escrit dirigit a la Subsecretaria de l'Oficina de Ciència i Tecnologia (imprés 33252), s'entendrà que queda acceptada l'ajuda en els termes de la resolució de concessió.
  
8.2 El becari o becària haurà de comunicar a la Subsecretaria de l'Oficina de Ciència i Tecnologia (imprés 33388), la seua incorporació a la universitat o centre d'investigació de destinació en el termini de deu dies, amb indicació de l'adreça postal a efectes de notificacions, i, si és el cas, l'adreça electrònica.
  
8.3 Les persones beneficiàries de les ajudes regulades en esta convocatòria hauran d'utilitzar la subvenció per a la concreta destinació per a la qual ha sigut concedida. Així mateix, hauran d'ajustar la seua actuació a les normes de l'organisme d'investigació al qual s'incorporen i exercir la seua activitat en règim de dedicació exclusiva.
  
8.4 Qualsevol canvi en les condicions de l'estada subvencionada haurà de ser notificat expressament, i, abans de la seua realització, per mitjà d'escrit dirigit a la Subsecretaria de l'Oficina de Ciència i Tecnologia per a la seua autorització (imprés 33118). L'incompliment de la dita notificació podrà donar lloc a la modificació de la resolució de concessió.
  
8.5 Totes les persones beneficiàries hauran de comptar amb una assegurança d'accidents, d'assistència mèdica i de responsabilitat civil, l'àmbit de cobertura de la qual inclourà el país de destinació, que haurà de ser subscrita per l'entitat a la qual estiguen adscrites.
  
9. Pagament de les ajudes concedides
  
Les ajudes concedides es lliuraran directament a les persones beneficiàries i podran fer-se efectives en la seua totalitat a partir del moment de la seua concessió.
  
10. Justificació de les ajudes
  
10.1 Les persones beneficiàries de les ajudes hauran de trametre a la Subsecretaria de l'Oficina de Ciència i Tecnologia, en el termini d'un mes des de la finalització de l'estada, la següent documentació:
  
- Informe del treball realitzat, que continga els resultats obtinguts i on es faça constar la conformitat del director o directora del treball o, si és el cas, la del director o directora de la institució o centre on s'ha desenrotllat l'estada (imprés 33999).
  
- Certificat de l'estada emés pel representant legal del centre de destinació en el qual consten les dates d'inici i de finalització de l'estada i que haurà de comptar amb el vistiplau del responsable de l'equip o grup científic receptor (imprés 33614).
  
10.2 La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia rebuda proporcional al període no gaudit de l'estada.
  
10.3 La manca de presentació de qualsevol dels documents exigits en este apartat, suposarà la pèrdua de la concessió de la subvenció, amb l'obligació de reintegrar la quantia rebuda més els interessos legals, d'acord amb allò que preveu l'apartat 6.3 de l'annex I.